Folketing
2003-12-18

Det er den der forkerte tankegang, der ligger i, at ledige bare er nogle, der er ledige år ud og år ind. Nej, ledigheden er et problem, fordi der er nogle, der bliver hængende i ledighed, men også et problem, fordi vi har behov for at få skabt flere job, sådan at der bliver oprettet endnu flere. Det er det, regeringen har designet politikken til at sikre og understøtte til næste år. Det er derfor, det er en rigtig god finanslov, som erhvervslivet får gavn af, og som borgerne dermed får gavn af, fordi der bliver skabt job. Det er en finanslov, som gør, at der bliver flere penge til forbrug, og det betyder igen, at handelen stiger, og at produktionen stiger, og at der dermed bliver skabt flere job i den private sektor, der øger det, vi alle sammen skal leve af. Så fru Pernille Rosenkrantz-Theil har helt ret: Det er den klokkeklare forskel på Enhedslisten og på Venstre.